Talle SA’ners glo vet en oorgewigArgieffoto. Meer as die helfte van Suid-Afrikaanse huishoudings het nie gereelde toegang tot genoeg voedsel nie, terwyl daar ŉ skokkende hoeveelheid oorgewig mense in die land is. Dié bevindinge is Dinsdag in die Nasionale Gesondheid en Voeding-verslag van die Raad vir Geesteswetenskaplike Navorsing (RGN) bekend gemaak. Die verslag dui daarop dat voedselversekering ŉ groot uitdaging vir die land is met meer as 50% van die land se huishoudings wat nie in staat is om genoeg kos aan hul families te kan verskaf nie. Die verslag het ook bekend gemaak dat ŉ groot persentasie van die bevolking, veral vroue en kinders, oorgewig is. “Meer as 70% vroue het gevaarlike groot middellywe en ‘n groot hoeveelheid kinders van so jonk as vyf jaar oud, is oorgewig,” lui die verslag. Die verslag sê voorts die land se bevolking se slegte eetgewoontes hou ŉ ernstige risiko in vir diabetes, hartaanvalle, beroertes en sekere kankers. Vanessa Ascencao, ŉ dieetkundige, het Woensdag gesê Suid-Afrikaners eet hulself dood. “Mense eet die verkeerde kos, kos wat omtrent heeltemal van al sy voedingswaarde gestroop is. Boonop oefen hulle nie en dit kan ŉ dodelike kombinasie wees,” het Ascencao gesê.